Prijedlog
Na temelju članka 9. stavak 10. Zakona o grobljima (Narodne novine  broj 78/25), te članka 33. Statuta Općine Jakšić („Službeni glasnik Općine Jakšić “ br. 05/21), općinsko vijeće Općine Jakšić, na svojoj 7. sjednici održanoj dana __ svibnja 2026. godine donosi

   ODLUKU O GROBLJIMA

I. OPĆE ODREDBE
Članak 1.

Ovom se Odlukom određuje:
· mjerila i kriteriji za dodjelu i ustupanje grobnih mjesta na korištenje
· iskopavanje i premještanje posmrtnih ostataka
· ukopi i privremeni ukopi
· produbljenje groba i premještanje posmrtnih ostataka u grobnici
· održavanje groblja i uklanjanje otpada
· veličina, dimenzije, materijal i izgled grobnih mjesta 
· uvjeti upravljanja grobljem od strane pravne osobe koja upravlja grobljem
· uvjeti i mjerila za plaćanje naknade pri dodjeli grobnog mjesta i godišnje grobne naknade
· uvjeti za ustupanje prava korištenja grobnog mjesta trećim osobama
· prekršajne sankcije za prekršitelje odredbi.

Izrazi koji se koriste u ovoj odluci, a imaju rodno značenje odnose se jednako na muški i ženski rod.

Članak 2.
(1) U smislu ove Odluke, groblje je ograđeni prostor na kojem se nalaze grobna mjesta, komunalna i druga infrastruktura i, u pravilu, prateće građevine.
[bookmark: _Hlk216789533](2) Groblja na području Općine Jakšić su:
1. Groblje u Cerovcu, 
2. Pravoslavno groblje u Granju, 
3. Groblje u Jakšiću, 
4. Pravoslavno groblje u Jakšiću, 
5. Groblje u Rajsavcu
6. Groblje na Svetinji
7. Groblje u Treštanovcima
8. Groblje u Tekiću

(3) Na području Općine ukop se obavlja na grobljima navedenim u stavku 1. ovog članka.

Članak 3.
(1) Grobljima iz članka 2. ove Odluke upravlja Općina Jakšić (dalje u tekstu: Uprava/itelj groblja).

II. DODJELA I USTUPANJE GROBNIH MJESTA NA KORIŠTENJE
Članak 4.

(1) Grobno mjesto je grob, grobnica te svako drugo mjesto u kojem se nalaze posmrtni ostaci ili je namijenjeno za ukapanje ili trajnu pohranu posmrtnih ostataka. 
(2) Grobno mjesto definirano je položajnim planom grobnih mjesta kojeg donosi upravitelj groblja. 
(3) Vrste grobnih mjesta utvrđuju se temeljem projektne dokumentacije potrebne za ishođenje akta temeljem kojeg se započinje gradnja. 
(4) Grobno mjesto se dodjeljuje na korištenja kada nastupe potrebe za ukopom pokojnika ili neovisno o potrebni za ukopom, ukoliko postoji dovoljan broj slobodnih grobnih mjesta na groblju. 
(5) S obzirom na opremljenost i uređenje grobnog mjesta ono može biti: zemljani grob, grobnica, komunalno opće (prokopno) polje, zajedničke grobnice. 
(6) S obzirom na broj mjesta za ukop, grobno mjesto može biti: s jednim mjestom za ukop, s dva mjesta za ukop, s tri mjesta i više mjesta za ukop. 
(7) Svako grobno mjesto sa poznatim korisnikom mora biti označeno prikladnim nadgrobnim znakom i natpisom. Natpisi na grobovima i grobnicama ne smiju vrijeđati ničije nacionalne, vjerske, moralne ili druge osjećaje, kao niti na bilo koji način povrijediti uspomenu na pokojnika. 
(8) Kosturnica je zajedničko grobno mjesto u koju se prenose posmrtni ostaci pokojnika iz razloga utvrđenih zakonom ili ovom odlukom. 

Članak 5.

(1) Grobno mjesto dodjeljuje se na korištenje prema položajnom planu grobnih mjesta (u daljnjem tekstu: Plan) koju donosi uprava groblja za svako groblje posebno, redoslijedom prema brojevima raspoloživih grobnih mjesta označenih u planu, na način da se u najvećoj mogućoj mjeri usvoje želje korisnika. 
(2) Plan grobnih mjesta sadrži: raspored grobnih polja, raspored grobnih mjesta u odnosnom polju s oznakama, brojevima i površinama grobnih mjesta, te grafičkim prikazom njegovog rasporeda, a može sadržavati i druge podatke prema potrebi. 
(3) Primjerak Plana pohranjuje se i na elektroničkom mediju.

Članak 6.

(1) Korisnik grobnog mjesta (u daljnjem tekstu; Korisnik) u smislu ove Odluke je fizička ili pravna osoba koja je ovlaštena koristiti grobno mjesto temeljem rješenja o dodjeli grobnog mjesta upravitelja groblja, koja se u grobnim očevidnicima vodi kao osoba zadužena za plaćanje godišnje grobne naknade i dužna je voditi brigu o grobnom mjestu. 
(2) Pravo ukopa na grobno mjesto ima korisnik grobnog mjesta i članovi njegove obitelji, osim ako korisnik grobnog mjesta ne odredi drugačije. 
(3) Na grobljima u pravilu se ukapaju umrle osobe koje su imale ili imaju prebivalište na području Općine Jakšić i umrle osobe koje nisu imale prebivalište na području Općine Jakšić a uz dopuštenje korisnika grobnog mjesta ili vlasnika grobnice. Umrlog se može ukopati u groblju koje je on odredio za života ili koje odredi njegova obitelj, odnosno osobe koje su dužne skrbiti o njegovom ukopu. 
(4) Članovi obitelji smatraju se: bračni ili izvanbračni drug, životni ili neformalni životni partner, potomci i posvojena djeca i njihovi bračni ili izvanbračni drugovi, životni ili neformalni životni partneri, te njegovi roditelji. 
(5) Korisnik grobnog mjesta može dati pravo ukopa i drugim osobama, a korisnik grobnog mjesta koji je dao pravo ukopa može to pravo i povući do trenutka smrti osobe kojoj je pravo dano, o čemu je dužan obavijestiti osobu kojoj je dao pravo ukopa. 
(6) Nakon smrti korisnika, pravo korištenja grobnog mjesta stječu njegovi nasljednici utvrđeni pravomoćnim rješenjem o nasljeđivanju prava korištenja grobnog mjesta kojeg sud odnosno javni bilježnik kao povjerenik suda po službenoj dužnosti dostavlja upravitelju. 
(7) Nasljednici su dužni svoje međusobne odnose glede prava korištenja grobnog mjesta urediti pismenom ispravom sa potpisima ovjerenim kod javnog bilježnika. 
(8) Jedan primjerak predmetne isprave pohranjuje se u dokumentaciji Uprave groblja, kod nadležnog suda ili javnobilježničkog ureda. 
(9) Pravo ukopa uz korisnika grobnog mjesta imaju i članovi obitelji u smislu ove Odluke. Ako nakon smrti korisnika grobnog mjesta još nije donijeto pravomoćno rješenje o nasljeđivanju, pravo ukopa do pravomoćnosti rješenja imaju osobe koje se smatraju članovima obitelji u smislu ove Odluke. Osoba koja organizira sahranu, odnosno ukop pokojnika prije pravomoćnosti rješenja o nasljeđivanju, dužna je Upravi groblja dostaviti ovjerenu pisanu izjavu kojom preuzima materijalnu i kaznenu odgovornost za eventualne pravne propuste ili počinjene štete vezano uz ukop pokojnika, kao i dopuštenje s preuzetim troškovima za naknadni prijenos na drugo grobno mjesto, u slučaju da pokop nije bio pravno utemeljeno. 
(10) U slučaju dvojbe oko prava ukopa pokojnika na određeno grobno mjesto Uprava groblja će obustaviti ukope u sporno grobno mjesto do rješenja spora, a umrla osoba pokopati će se u grobnom mjestu na općem komunalnom polju, dok će dodatni troškovi teretiti članove obitelji.




 
Članak 7.

(1) Grobno mjesto daje se na korištenje na neodređeno vrijeme Rješenjem o dodjeli grobnog mjesta po službenoj dužnosti i na zahtjev stranke. 
(2) Uprava groblja, na temelju dokumentiranog zahtjeva stranke, dodjeljuje grobno mjesto na korištenje na neodređeno vrijeme uz naknadu, o čemu donosi rješenje. 
(3) Rješenje o dodjeli grobnog mjesta na korištenje donosi se kod svake promjene korisnika grobnog mjesta. 
(4) Protiv rješenja iz stavaka 1. ovoga članka može se izjaviti žalba Općini Jakšić, Jedinstvenom upravnom odjelu, (u daljnjem tekstu: JUO). 
(5) Iznimno od odredbi stavaka 1., 2. i 3. ovoga članka, za ukop na Općem komunalno polju te kod privremenog ukopa ne donosi se rješenje o korištenju nego se sklapa ugovor o privremenom korištenju. 
(6) Grobna mjesta mogu se dodjeljivati na korištenje na neodređeno vrijeme u postupku javnog poziva objavljenog u lokanim glasilima i na mrežnim stranicama Uprave groblja, kako za novo izgrađena grobna mjesta tako i za napuštena grobna mjesta po isteku propisanih rokova sukladno odredbama zakona i ove Odluke.
(7) Korisnik grobnog mjesta može ustupiti korištenje grobnog mjesta trećoj osobi. O prijenosu prava korištenja grobnog mjesta zaključuje se Ugovor o ustupanju ovjeren kod javnog bilježnika. Ugovor se mora dostaviti u Jedinstveni upravni odjel Općine Jakšić radi upisa novog korisnika u grobni očevidnik.
Da bi se mogao izvršiti prijenos prava korištenja grobnog mjesta trećoj osobi za predmetni grob treba podmiriti grobnu naknadu.


III. ISKOP I PREMJEŠTANJE POSMRTNIH OSTATAKA

Članak 8.


(1) Iskop umrlih, odnosno njihovih posmrtnih ostataka (ekshumacija) može se odobriti na zahtjev supružnika ili djece umrle osobe (nadalje; uža obitelj). Ako su članovi uže obitelju umrli prije osobe za koju se traži ekshumacija, zahtjev mogu podnijeti drugi srodnici prema redoslijedu utvrđenom propisima o nasljeđivanju, kao i druga ovlaštena osoba. 
(2) Iskop posmrtnih ostataka obavljaju ovlaštena pogrebna poduzeća, kod svake ekshumacije mora biti nazočan predstavnik nadležnog sanitarnog tijela.
(3) Iskop posmrtnih ostataka osoba koje su umrle od zaraznih bolesti može se dozvoliti tek nakon proteka vremena od godine dana od dana izvršenog ukopa. 
(4) Iskop umrle osobe vrši se radi njenog prijenosa iz jednog grobnog mjesta radi pokopa na drugo grobno mjesto na istom groblju, u istom naselju ili iz jednog na drugo područje Republike Hrvatske ili u inozemstvo. 




IV. UVJETI I MJERILA ZA PLAĆANJE NAKNADE KOD DODJELE GROBNOG MJESTA I GODIŠNJE NAKNADE ZA KORIŠTENJE GROBNOG MJESTA

Članak 9.

(1)Za dodjelu grobnog mjesta na korištenje plaća se naknada koja se utvrđuje prema važećem cjeniku.
Članak 10.

(1)Za korištenje grobnog mjesta korisnik je u obvezi plaćati godišnju grobnu naknadu. Visinu naknade iz stavka 1. ovoga članka utvrđuje Općinsko vijeće posebnom odlukom.
(2)Godišnja grobna naknada plaća se na temelju računa koju Uprava groblja dostavlja osobi koja je u grobni očevidnik upisana kao korisnik, osim ako korisnik ne dostavi Upravitelju groblja sporazum s ovjerenim potpisom druge osobe na temelju kojeg druga osoba preuzima obvezu plaćanja godišnje grobne naknade.
(3)U slučaju sukorisništva grobnog mjesta, račun se dostavlja korisniku koji na temelju sporazuma s ovjerenim potpisima preuzima obvezu plaćanja grobne naknade te isti dostavlja Upravitelju groblja. 
Članak 11.
(1)Visina godišnje grobne naknade za korištenje grobnog mjesta utvrđuje se radi namirenja dijela stvarno nastalih zajedničkih troškova na groblju (uređenja i održavanja groblja, utroška vode, odvoza otpada, čišćenja pristupnih staza i zelenih površina i drugih troškova).
(2)Sredstva s osnove naknade za dodjelu grobnog mjesta na korištenje i godišnja grobna naknada koriste se u skladu s godišnjim Planom proračuna Općine Jakšić.



V. VREMENSKI RAZMACI UKOPA
Članak 12.

(1) Posmrtni ostaci koji se nalaze u grobu mogu se presložiti u za to predviđen prostor nakon proteka deset (10) godina od ukopa, ako nije drukčije određeno odlukom predstavničkog tijela jedinice lokalne samouprave, pod uvjetom da su se ostvarili uvjeti za produbljenje groba.
(2) Premještanje posmrtnih ostataka u grobnici radi oslobađanja ukopnog mjesta za novi ukop može se obaviti nakon proteka dvadeset (20) godina od ukopa u grobnicu, ako nije drukčije određeno odlukom predstavničkog tijela jedinice lokalne samouprave, pod uvjetom da su se ostvarili uvjeti za sabiranje i zbrinjavanje posmrtnih ostataka.
(3) Grobno mjesto za koje godišnja grobna naknada nije plaćena u neprekidnom razdoblju od deset (10) godina može se smatrati napuštenim sukladno Zakonu o grobljima i ovoj Odluci, te se može ponovno dodijeliti na korištenje nakon proteka rokova iz stavaka 1. i 2. ovoga članka.
(4) Kod dodjele grobnog mjesta bez korisnika Upravitelj groblja može utvrditi naknadu za postojeću opremu i uređaje prema važećem cjeniku.


VI. VELIČINA I DIMENZIJE GROBNIH MJESTA

Članak 13.

[bookmark: _Hlk214974493](1)Dimenzije grobnih mjesta na grobljima su:
· neto dimenzija standardnog grobnog mjesta predstavlja veličinu same ukopne jame koja iznosi 80 x 220 cm, za veće grobnice ona se proporcionalno povećava po širini
· bruto dimenzija standardnog grobnog mjesta iznosi 120–150 x 250–300 cm
· dubina ukopnog mjesta je u zemljanim grobovima najmanje 210 cm za 3 dubine.
Kod zemljanih grobova treba osigurati najmanje 0,80 metara zemlje iznad lijesa.
Kod zidanih grobnica minimalna debljina poklopca grobnice je 5 cm. 
Neto dimenzija grobnice (unutar zidova) u jednom stupcu iznosi najmanje 80 x 220 cm, u dva stupca najmanje 150 x 220 cm, a u tri stupca najmanje 230 x 220 cm. Dimenzije zidova su od 15 do 20 cm.
(2)Grobnice moraju biti izgrađene od vodonepropusnog betona, a oprema i uređaji od trajnog materijala (kamen, beton, legura i sl.)
(3) Spomen-obilježja na grobnim mjestima moraju biti izrađena od trajnih i postojanih materijala kao što su kamen, beton, cigla, kovine, metalne legure ili drugi materijali koji osiguravaju dugotrajnost i stabilnost spomen-obilježja te njegovu usklađenost s izgledom groblja.
(4) Spomen-obilježja moraju biti oblikovana i izvedena na način koji ne narušava izgled groblja, ne ugrožava sigurnost posjetitelja i ne umanjuje stabilnost susjednih grobnih mjesta.
(5) Maksimalna dopuštena visina pojedinačnog nadgrobnog spomenika iznosi do 150 cm, osim ako projekt uređenja određenog grobnog polja propisuje drukčije dimenzije.
(6) Ogradni rubnjaci oko grobnih mjesta mogu biti izrađeni od kamena, betona ili metala, a njihova visina ne smije prelaziti 30 cm iznad razine tla.
(7) Nadgrobne ploče, ležeće ili stojeće, moraju biti učvršćene na stabilan način koji osigurava sigurnost posjetitelja i dugotrajnost spomen-obilježja.
(8) Na grobnom mjestu dopuštena je ugradnja dodatne opreme kao što su vaze, svijećnjaci, lampioni, križevi i drugi elementi, pod uvjetom da ne narušavaju izgled groblja i ne prelaze površinu grobnog mjesta.
(9) Hortikulturno uređenje grobnog mjesta dopušteno je isključivo unutar površine grobnog mjesta i na način koji ne oštećuje susjedna grobna mjesta niti ometa održavanje groblja.
(10) Zabranjeno je postavljanje reklamnih natpisa, političkih poruka, grafita, žarulja neprikladne jačine, električnih instalacija koje nisu izvedene u skladu s propisima ili drugih elemenata koji mogu ugroziti sigurnost ili dostojanstvo groblja.
(11) Svi natpisi na spomen-obilježjima moraju biti izvedeni na način propisan člankom 4. stavkom 7. ove Odluke te ne smiju vrijeđati nacionalne, vjerske, moralne ili druge osjećaje građana, niti povrijediti uspomenu na pokojnika.
(12) Za svaki zahvat na spomen-obilježju ili opremi grobnog mjesta, uključujući postavljanje, zamjenu, uklanjanje ili rekonstrukciju, potrebna je suglasnost Uprave groblja sukladno članku 22. ove Odluke.
(13) Produbljivanje postojećih grobnih mjesta dopušteno je uz suglasnost Uprave groblja, ako je to tehnički moguće.


VII. ODRŽAVANJE GROBLJA I UKLANJANJE OTPADA
Članak 14.
(1)Groblje mora biti ograđeno. 
(2)Upravitelj groblja vodi brigu o održavanju groblja i uklanjanja otpada s groblja. 
(3)Mrtvačnica i drugi objekti na groblju moraju se održavati u urednom i ispravnom stanju.

Članak 15.
(1)Korisnik je dužan grobno mjesto i prostor oko njega urediti, čistiti i održavati na način kojim iskazuje poštovanje prema umrlim osobama bez narušavanja cjelokupnog izgleda groblja, izazivanja opasnosti za sigurnost posjetitelja groblja ili narušavanja stabilnosti drugih grobnih mjesta.
(2) Upravitelj groblja može pozvati korisnika da neuredno ili zapušteno grobno mjesto održava urednim. Ako unatoč pozivu korisnik ne uredi grobno mjesto, Upravitelj groblja uredit će ga na trošak korisnika.
Članak 16.
(1)Ako se prilikom ukopa mora pomaknuti oprema ili uređaj na grobnom mjestu u koje se ukapa, sve troškove u vezi s uspostavom prijašnjeg stanja dužna je snositi osoba na čiji se zahtjev obavlja ukop.
Članak 17.
(1)Upravitelj groblja ne odgovaraju za štetu nastalu na grobnom mjestu koju počine treće ili nepoznate osobe.
Članak 18.
(1)Upravitelj groblja dužna je na prikladnom mjestu postaviti koševe, kante ili kontejnere za odlaganje otpada.

Članak 19.
(1)Građani su dužni pridržavati se pravila o ponašanju na groblju koja propisuju Upravitelj groblja. 
(2)Upravitelj groblja dužna je na svojoj mrežnoj stranici i na svakom ulazu u groblje na području Općine Jakšić objaviti Odluku o pravilima ponašanja na groblju. 



VIII. UVJETI UPRAVLJANJA GROBLJIMA

Članak 20.

(1) Upravitelj groblja određuju raspored ispraćaja i ukopa. 
(2) Uprava groblja obvezna je upravljati pažnjom dobrog gospodara i s poštovanjem prema osobama koje na njemu počivaju.
(3) Uprava groblja obavlja poslove upravljanja sukladno Zakonu o grobljima i ovoj Odluci.

Članak 21.

(1) Korisnik grobnog mjesta obvezan je za izvođenje radova na uređenju grobnog mjesta (građevinsko-klesarski radovi) ishoditi suglasnost Općine Jakšić, te takvo uređenje povjeriti ovlaštenom obrtu ili pravnoj osobi. 
(2)  Za izdavanje suglasnosti iz stavka 1. ovog članka korisnik grobnog mjesta obvezan je priložiti:
-      Vlastoručno potpisan zahtjev za izdavanje suglasnosti s naznačenim OIB-om korisnika  
       grobnog mjesta
· Ako ima više korisnika grobnog mjesta za izvođenje radova potrebna je suglasnost svih korisnika, a iznimno korisnik može izvoditi radove i bez njihove suglasnosti, uz obvezno prilaganje javnobilježnički ovjerene izjave kojom prihvaća odgovornost prema ostalim sukorisnicima
(3) Općina Jakšić izdaje suglasnost iz stavka 1. ovog članka u roku od 60 dana od dana predaje urednog zahtjeva.
(4) Ako Uprava groblja ne izda suglasnost iz stavka 1.ovog članka u roku iz stavka 3. ovog članka, smatrat će se da je suglasnost izdana. 
(5) U slučaju da izvoditelj radove izvodi bez suglasnosti ili protivno danoj suglasnosti, Uprava groblja postupit će sukladno Zakonu o grobljima.


IX. NADZOR
Članak 22.

(1)Nadzor nad provedbom ove odluke provode komunalni redari.
(2)U obavljanju nadzora iz stavka 1. ovog članka, Upravitelj groblja ovlašten je poduzeti radnje u skladu sa Zakonom o grobljima i ostalim relevantnim propisima.


X. PREKRŠAJNE ODREDBE
Članak 23.

Za povrede odredbi ove Odluke koje su ujedno prekršaji prema Zakonu o grobljima („Narodne novine“ br. 78/25) primjenjuju se prekršajne odredbe iz članka 44. i 45. navedenog Zakona.

XI. PRIJELAZNE I ZAVRŠNE ODREDBE
Članak 24.
(1)Danom stupanja na snagu ove odluke prestaje važiti Odluka o grobljima na području Općine Jakšić (Službeni glasnik Općine Jakšić broj 2/19). 

Članak 25.
(1)Ova odluka stupa na snagu osmoga dana od dana objave u „Službenom glasniku Općine Jakšić“.

